CELEX: 32018D0136
Language: sk
Date: 2018-01-25 00:00:00
Title: Vykonávacie rozhodnutie Komisie (EÚ) 2018/136 z 25. januára 2018, ktorým sa určuje referenčné laboratórium Európskej únie pre slintačku a krívačku a mení príloha II k smernici Rady 92/119/EHS, pokiaľ ide o referenčné laboratórium Európskej únie pre vezikulárnu chorobu ošípaných [oznámené pod číslom C(2018) 299] (Text s významom pre EHP )

27.1.2018   
            
            
               SK
            
            
               Úradný vestník Európskej únie
            
            
               L 24/3
            
         VYKONÁVACIE ROZHODNUTIE KOMISIE (EÚ) 2018/136
   z 25. januára 2018,
   ktorým sa určuje referenčné laboratórium Európskej únie pre slintačku a krívačku a mení príloha II k smernici Rady 92/119/EHS, pokiaľ ide o referenčné laboratórium Európskej únie pre vezikulárnu chorobu ošípaných
   
      
         [oznámené pod číslom C(2018) 299]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (1), a najmä na jej článok 24 ods. 2,
   so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (2), a najmä na jej článok 69 ods. 1,
   keďže:
   
               (1)
            
            
               V smernici 92/119/EHS sa stanovujú všeobecné kontrolné opatrenia Únie, ktoré sa majú uplatňovať v prípade výskytu ohniska okrem iného aj vezikulárnej choroby ošípaných. V bode 6 prílohy II k smernici 92/119/EHS sa uvádza referenčné laboratórium Európskej únie pre vezikulárnu chorobu ošípaných, ktoré bolo určené na vykonávanie funkcií a povinností stanovených v prílohe III k uvedenej smernici.
            
         
               (2)
            
            
               V smernici 2003/85/EHS sa stanovujú minimálne kontrolné opatrenia, ktoré sa majú uplatňovať v prípade výskytu ohniska slintačky a krívačky. V smernici 2003/85/ES sa okrem iného stanovuje, že referenčné laboratórium Európskej únie pre slintačku a krívačku má byť určené s cieľom vykonávať funkcie a povinnosti stanovené v prílohe XVI k uvedenej smernici. Následne bolo vykonávacím rozhodnutím Komisie 2012/767/EÚ (3) určené referenčné laboratórium Európskej únie pre slintačku a krívačku.
            
         
               (3)
            
            
               V nadväznosti na oznámenie Spojeného kráľovstva v súlade s článkom 50 Zmluvy o Európskej únii bude musieť laboratórium uvedené v prílohe II k smernici 92/119/EHS ako referenčné laboratórium Európskej únie pre vezikulárnu chorobu ošípaných a následne určené vykonávacím rozhodnutím 2012/767/EÚ ako referenčné laboratórium Európskej únie pre slintačku a krívačku zastaviť svoje pôsobenie ako referenčné laboratóriá Európskej únie pre obe uvedené choroby.
            
         
               (4)
            
            
               Komisia uskutočnila v úzkej spolupráci s členskými štátmi súťaž na výber a určenie referenčného laboratória Európskej únie pre slintačku a krívačku, pričom zohľadnila kritériá technickej a vedeckej spôsobilosti laboratória a odborné znalosti jeho zamestnancov.
            
         
               (5)
            
            
               Po ukončení výberového konania bolo za predmetné laboratórium vybraté konzorcium ANSES & CODA-CERVA pozostávajúce z laboratória pre choroby zvierat Agentúry pre zdravotnú bezpečnosť potravín, životného prostredia a práce (ANSES) v Maisons-Alfort vo Francúzsku a Veterinárneho a agrochemického výskumného strediska (CODA-CERVA) v Uccle v Belgicku.
            
         
               (6)
            
            
               S cieľom predísť narušeniu činností referenčného laboratória Európskej únie pre slintačku a krívačku a poskytnúť nedávno určenému referenčnému laboratóriu Európskej únie dostatočný čas, aby mohlo v plnej miere vykonávať svoju činnosť, je vhodné, aby sa opatrenia stanovené v tomto rozhodnutí uplatňovali od 1. januára 2019.
            
         
               (7)
            
            
               Európsky úrad pre bezpečnosť potravín vo svojom vedeckom stanovisku o vezikulárnej chorobe ošípaných a vezikulárnej stomatitíde (4) dospel k záveru, že vezikulárna choroba ošípaných už nemá epidemiologický potenciál a možno ju rýchlo diagnostikovať pomocou laboratórnych testov. Okrem toho pokiaľ ide o vezikulárnu chorobu ošípaných v Európskej únii, epidemiologická situácia sa výrazne zlepšila a posledné prípady boli zistené len pomocou laboratórnych testov vzoriek z malého regiónu v jednom členskom štáte. Od roku 2014 Svetová organizácia pre zdravie zvierat (OIE) (5) už neeviduje vezikulárnu chorobu ošípaných ako povinne oznamovanú chorobu.
            
         
               (8)
            
            
               Hoci smernice 92/119/EHS a 2003/85/ES budú 21. apríla 2021 v súlade s článkom 270 nariadenia Európskeho parlamentu a Rady (EÚ) 2016/429 (6) zrušené, slintačka a krívačka je uvedená v zozname v článku 5 ods. 1 uvedeného nariadenia a vezikulárna choroba ošípaných je zasa uvedená v jeho prílohe II. V súlade s článkom 275 uvedeného nariadenia sa zoznam chorôb uvedených v prílohe II prehodnotí najneskôr do 20. apríla 2019. Z uvedených vedeckých a technických dôvodov vezikulárna choroba ošípaných nespĺňa kritériá zaradenia do zoznamu stanovené v článku 5 ods. 3 nariadenia (EÚ) 2016/429.
            
         
               (9)
            
            
               Vezikulárna choroba ošípaných a iné vezikulárne choroby sú okrem toho zahrnuté do niektorých funkcií a povinností stanovených pre referenčné laboratórium Európskej únie pre slintačku a krívačku v prílohe XVI k smernici 2003/85/ES, najmä pokiaľ ide o kapacitu národných referenčných laboratórií a referenčného laboratória Európskej únie na vykonávanie diferenciálnej diagnózy slintačky a krívačky. Na základe všetkých uvedených prvkov možno prestať určovať referenčné laboratórium Európskej únie pre vezikulárnu chorobu ošípaných.
            
         
               (10)
            
            
               Odkaz na laboratórium uvedené v prílohe II k smernici 92/119/EHS by sa mal vypustiť. Príloha II k smernici 92/119/EHS by sa preto mala zodpovedajúcim spôsobom zmeniť.
            
         
               (11)
            
            
               V záujme prehľadnosti by sa vykonávacie rozhodnutie 2012/767/EÚ malo zrušiť s účinnosťou od 1. januára 2019, čiže odo dňa, keď sa má nedávno určené referenčné laboratórium Európskej únie pre slintačku a krívačku ujať svojej funkcie a svojich povinností.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Konzorcium ANSES & CODA-CERVA pozostávajúce z laboratória pre choroby zvierat Agentúry pre zdravotnú bezpečnosť potravín, životného prostredia a práce (ANSES) v Maisons-Alfort vo Francúzsku a Veterinárneho a agrochemického výskumného strediska (CODA-CERVA) v Uccle v Belgicku sa týmto určuje ako referenčné laboratóriom Európskej únie pre slintačku a krívačku na dobu neurčitú.
   Článok 2
   V prílohe II k smernici 92/119/EHS sa vypúšťa bod 6.
   Článok 3
   Vykonávajúce rozhodnutie 2012/767/EÚ sa zrušuje s účinnosťou od 1. januára 2019.
   Odkazy na uvedené zrušené vykonávacie rozhodnutie sa považujú za odkazy na toto rozhodnutie.
   Článok 4
   Toto rozhodnutie sa uplatňuje od 1. januára 2019.
   Článok 5
   Toto rozhodnutie je určené členským štátom.
   
      V Bruseli 25. januára 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 62, 15.3.1993, s. 69.
   
      (2)  Ú. v. EÚ L 306, 22.11.2003, s. 1.
   
      (3)  Vykonávacie rozhodnutie Komisie 2012/767/EÚ zo 7. decembra 2012, ktorým sa určuje referenčné laboratórium EÚ pre slintačku a krívačku a zrušuje rozhodnutie 2006/393/ES (Ú. v. EÚ L 337, 11.12.2012, s. 54).
   
      (4)  Panel EFSA pre zdravie a dobré životné podmienky zvierat (AHAW): Vedecké stanovisko týkajúce sa vezikulárnej choroby ošípaných a vezikulárnej stomatitídy. Vestník EFSA (EFSA Journal) (2012) 10(4)2631. [97 s.] doi:10.2903/j.efsa.2012.2631.
   
      (5)  Uznesenie č. 31 o zmenách Kódexu zdravia suchozemských zvierat OIE, ktoré boli prijaté na 82. generálnom zhromaždení Svetovej organizácie pre zdravie zvierat (OIE) 25. – 30. mája 2014, Paríž, Francúzsko.
   
      (6)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1).